**DINO-koordinaatioryhmän kokous 1/2019**

Aika 6.3.2019 klo 9-11

Paikka Oikeusministeriö, Eteläesplanadi 10, Helsinki (nh. Julkisuus)

Koordinaatioryhmän jäsenet:

(suluissa varajäsenet) (x) Johanna Suurpää, OM (puheenjohtaja)

(x) Liisa Männistö, siht. (Panu Artemjeff), OM

(x) Mikko Cortés Téllez (~~Emma Kuusi~~), OKM

~~Anna Mikander, OKM~~

(x) Kristina Kaihari (~~Hilma Ruokolainen~~), Opetushallitus

(x) Kristiina Kouros (~~Mikko Joronen~~), Ihmisoikeuskeskus

(x) Martti Rasa (~~Anna-Maria Tenojoki~~), Valtion nuorisoneuvosto

(x) Kirsi Ruhanen (~~Eero Kitunen~~), HYOL ry

Kutsutut asiantuntijat: ~~Jenni Ala-Peijari, VM~~

~~Sami Demirbas, OM~~

~~Jaana Fedotoff, Osaamiskeskus Koordinaatti, Oulun kaupunki~~

(x) Heta Heiskanen, Tampereen yliopisto, All Youth -hanke

~~Tiina Karhuvirta, Kehittämiskeskus Opinkirjo~~

~~Tuija Kasa, Helsingin yliopisto~~

~~Tarja Kovanen, Nuorten Keski-Suomi ry~~

~~Riina Lumme, NuVa ry~~

~~Saana Palamaa, Kehittämiskeskus Opinkirjo~~

~~Onni Pekonen, VM~~

~~Sara Peltola, Osaamiskeskus Koordinaatti, Oulun kaupunki~~

(x) Mika Pietilä, Osaamiskeskus Koordinaatti, Oulun kaupunki (Skype)

~~Salla Ponkala, OM~~(x) Heidi Rosbäck, Nuorten Akatemia

~~Suvi Tuominen, Verke, Helsingin kaupunki~~

(x) Kirsi Uusitalo, Suomen nuorisoyhteistyö – Allianssi ry

(x) Jukka Viljanen, Tampereen yliopisto, All Youth -hanke

~~Heikki Vuojakoski, Nuorten Akatemia~~

~~Sebastian Weckman, Föreningen Luckan~~

~~Onni Westlund, Pesäpuu ry, valtakunnallinen lastensuojelujärjestö~~

(x) Niklas Wilhelmsson, OM

1. **Kokouksen avaus**

Puheenjohtaja avasi kokouksen klo 9.05. Käytiin esittäytymiskierros.

1. **Esityslistan ja edellisen kokouksen pöytäkirjan hyväksyminen (liite 1)**

Hyväksyttiin esityslista muutettuna siten, että asiakohta 3 siirrettiin käsiteltäväksi asiakohtien 4 ja 5 jälkeen. Edellisen kokouksen pöytäkirja hyväksyttiin muutoksitta.

1. **DINO-koordinaatiohankkeen tilannekatsaus (liitteet 2 ja 3)**

Käytiin läpi DINO-hankeosioiden tilanne (liite 2).

1. **Nuorten osallisuuden edistämiseen liittyvät kokeilut ja mallinnukset**

* **Nuortenideat.fi – palvelumuotoiluprosessin tulokset ja tulevaisuuden visiot (liite 5)**

Mika Pietilä Koordinaatista kertoi Nuortenideat.fi-palvelun kuulumisista sekä palvelumuotoiluprosessin tuloksisat ja tulevaisuuden visioista (ks. liite 5). Käytiin keskustelua erityisesti kouluyhteistyön kehittämisestä ja palvelun hyödyntämisestä oppilaitoksissa.

Pietilän mukaan oppilaitosyhteistyötä on ollut jonkin verran, muttei niin systemaattisesti kuin ehkä olisi mahdollisuus ja tarvetta. Palvelun käyttö eri organisaatioissa on paljolti kiinni organisaation nimeämän yhteyshenkilön aikaresursseista. Hyviä kokemuksia on saatu siitä, että oppilaskunnat tai nuorisovaltuustot käyttävät palvelua ideoinnissa. Myös *Sinä olet demokratiakasvattaja* -opas on ollut suosittu ja herättänyt kiinnostusta opettajien keskuudessa. Keskustelu Nuortenideat.fi:stä demokratiakasvatuksen välineenä on kuitenkin jäänyt jonkin verran pintapuoliseksi. Koordinaatti on tehnyt yhteistyössä Opinkirjo ry:n kanssa koulupilottia, jossa Nuortenideat.fi on ollut mukana yhtenä kanavana lähidemokratian tukemiseksi.

Niklas Wilhelmsson totesi, että haasteena on ollut siiloutunut hallinto; Nuortenideat.fi on pitkälti sidottu nuorisotyöhön, jolloin kouluyhteistyö on jäänyt vähemmälle huomiolle. Osallisuuden edistäminen on kuitenkin kunnissa (ja tulevissa maakunnissa) osa monialaista strategiaa ja konsernihallinnon keskiössä. Myös Nuortenideat.fi tulisi nähdä osana kunnan osallisuusstrategiaa monialaisesta näkökulmasta.

Heta Heiskasen mukaan Nuortenideat.fi kilpailee mm. Pörssisäätiön ja muiden elinkeinoelämän toimijoiden tuottamien alustojen ja oppimateriaalien kanssa, jotka ovat usein opettajille helppokäyttöisempiä. Ollakseen houkutteleva Nuortenideat.fi:n pitäisi pystyä tarjoamaan opettajille jotain lisäarvoa.

Kristiina Kaihari totesi, että yhteistyö paikallistasolla on hyvin erilaista eri kunnissa. Demokratia-asiat ovat OPS:ien mukaan kuitenkin pakollisia mm. YH1-kurssilla. Demokratia- ja ihmisoikeuskasvatuksen materiaalit ja työkalut, ml. Nuortenideat.fi, on tärkeää saada koulujen käyttöön. Helsingin yliopiston hankkeessa kootaan parhaillaan näihin teemoihin liittyviä aineistoja vietäväksi edu.fi-sivustolle.

Mikko Cortés Tellez totesi, että Nuortenideat.fi-palvelua kehitettäessä tulee pohtia, onko palvelu ensisijaisesti väylä nuorten omille ideoille, alaikäisten ”lausuntopalvelu”, jossa voidaan esimerkiksi kuulla nuorten paneelin näkemyksiä, vai näitä kumpaakin. OKM ei ole muodostanut tästä vielä omaa kantaansa.

Jukka Viljanen kertoi, että kevään Nuori 2019 –tapahtumassa AllYouth-hanke järjestää työpajan, jossa keskustellaan siitä, miten nuorten kuulemista erityisesti lainvalmistelussa saataisiin kehitettyä.

Käytiin yleistä keskustelua nuorille suunnatuista vaikuttamisen kanavista ja esimerkiksi ajankohtaisista ilmasto-/koululaislakoista vaikuttamisen keinoina. Osa nuorista kokee perinteiset vaikuttamisen kanavat liian hitaina ja vaikeina – näyttävä lakkoilu sen sijaan koetaan tehokkaaksi keinoksi vaikuttaa. Myös kansalaisaloite on koettu nuorten keskuudessa tehokkaaksi vaikuttamisen kanavaksi. Lainvalmisteluprosessit ovat usein hyvin pitkiä ja onkin ymmärrettävää, että nuoret hakevat myös muita vaikuttamisen kanavia. Ilmastokeskustelu tarjoaa hyvän mahdollisuuden tukea nuoria toimimaan ja viemään itselleen tärkeitä asioita eteenpäin.

* **Politiikkaviikko ja Nuorisovaalit: kokemukset ja suunnitelmat (liite 4)**

Kirsi Uusitalo Allianssi ry:stä kertoi keväällä 2019 järjestettävistä Nuorisovaaleista ja muista nuorten osallisuuden edistämiseksi toteutettavista toimenpiteistä.

Nuorisovaaleja on järjestetty useita kertoja aiemminkin – uutta on tänä vuonna se, että Yle julkistaa nuorisovaalien tuloksen tv-lähetyksessä eduskuntavaaliviikolla. Nuorisovaaleihin on tähän mennessä ilmoittautunut lähes 600 oppilaitosta.

Allianssi ry on toteuttanut myös nuorten vaalikoneen yhteistyössä useiden eri kumppaneiden kanssa. Lisäksi Allianssi ry tuottaa sekä eduskunta- että europarlamenttivaaleihin liittyviä järjestöille ja nuorille äänestäjille suunnattuja materiaaleja ja ohjeistuksia. Nuoria innostetaan äänestämään myös some-kampanjalla (Äänivyöry).

Uusitalo kertoi Allianssi ry:n kokemuksista syksyllä 2018 ensimmäistä kertaa järjestetystä Politiikkaviikosta. Mukana oli 467 oppilaitosta ja kokemukset olivat erittäin myönteisiä. Politiikkaviikko onkin tarkoitus järjestää ensi syksynä uudestaan (viikko 44).

Keskusteltiin mm. Politiikkaviikon kumppanuuksista. Uusitalon mukaan kumppaneiksi toivotaan sellaisia toimijoita, jotka haluavat olla viemässä yhteiskunnallista vaikuttamista oppilaitosten suuntaan. Vuoden 2018 kumppaneita olivat mm. HYOL ry, Opetushallitus, OAJ.

Heta Heiskanen ehdotti, että Politiikkaviikon toteutusta voisi nivoa yhteen Nuortenideat.fi:n kehittämisestä käytävään keskusteluun. Kehittämisessä voisi hyödyntää Politiikkaviikossa mukana olleita/olevia kouluja ja opettajia, jotka jo lähtökohtaisesti ovat kiinnostuneita yhteiskunnallisen vaikuttamisen teemoista. Palvelua voisi tarkastella yhtenä vaikuttamisen keinona ja välineenä (miten idea etenee eri kanavia pitkin ja mikä kanava on missäkin tapauksessa vaikuttavin) ja OPS:ien ilmiöpohjaisuutta voisi hyödyntää.

Kristiina Kaihari ehdotti, että Politiikkaviikon hyviä käytäntöjä voisi nostaa esiin malliksi muille oppilaitoksille. Lisäksi kuntatoimijoita voisi kannustaa olemaan yhteydessä kouluihin. Kansalaisjärjestöt ja Kuntaliitto olisi hyvä saada mukaan Politiikkaviikon toteutukseen. Uusitalon mukaan suurin osa viime syksyn Politiikkaviikon tapahtumista oli paikallisia, esim. kuntapoliitikot ja virkamiehet vierailivat kouluilla. Paikallisten esimerkkien nostaminen voi olla haasteellista; se mikä toimii toisaalla ei välttämättä avaudu muille kunnille/kouluille. Paikallistason toimintaa voisi seuraavalla kerralla kuitenkin Uusitalon mukaan tukea aiempaa enemmän.

1. **Viranomaisten tietoisuuden lisääminen**

Heidi Rosbäck Nuorten Akatemiasta kertoi Nuorten Akatemian, Kehittämiskeskus Opinkirjon ja Suomen Nuorisovaltuustojen liiton muodostaman koalition toimenpiteistä osallisuuden osaamiskeskuksen puitteissa. Osaamiskeskuksen tehtävänä on 1) viranomaisten osallisuusosaamisen lisääminen, 2) nuorten osallisuuden laatukriteerien kehittäminen ja 3) nuorisovaikutusten arvioinnin työkalun kehittäminen. Osaamiskeskus määrittää osallisuuden mahdollisuutena ”ilmaista mielipiteitään ja näkemyksiään, vaikuttaa päätöksentekoon ja saada aikaan muutosta”.

Nuorten Akatemia on pyrkinyt lisäämään kuntatasolla viranomaisten osallisuusosaamista tarjoamalla pilottikunnille prosessikoulutusta, jonka tuloksena kunnissa on käyty keskustelua mm. siitä, mitkä merkitys nuorilla ja heidän toimijuudellaan on kunnalle, sen elinvoimalle, palveluiden kehittämiselle, viestinnälle ja päätöksenteolle. Prosessikoulutuksissa on myös kehitetty rakenteita ja tehty näkyväksi hyviä käytäntöjä, luotu poikkihallinnollista yhteistyötä sekä saatu aikaan yhteistä ymmärrystä osallisuudesta, sen kehittämisestä ja johtamisesta.

Liisa Männistö tiedusteli, onko Kuntaliitto mukana tässä kehittämistyössä ja mikä kuntien nuorisovaltuustojen rooli on. Rosbäckin mukaan Kuntaliitto on kiinnostunut seuraamaan kehittämistyötä, mutta ei osallistu siihen aktiivisesti. Nuorisovaltuustojen rooli on tärkeä siitä näkökulmasta, että ne ovat kunnissa olemassa olevia toimijoita, joiden tehtävänä on vahvistaa nuorten osallisuutta ja tuoda nuorten ääntä kuuluviin.

Kevään aikana prosessikoulutuksen malleja vielä kehitetään, ja sen jälkeen mallien jalkautuksesta laajemmin. Kiinnostus on ollut Rosbäckin mukaan suurta.

Kirsi Ruhasen tiedusteluun siitä, miten prosessikoulutuksessa mukana olleet nuoret ovat valikoituneet Rosbäck vastasi, että koulutuksia on tehty pääsääntöisesti yhteistyössä koulujen kanssa. Lisäksi on kokeiltu mallia, jossa kaikki halukkaat nuoret nuorisotalolta ovat voineet tulla mukaan. Myös kuntien yhdenvertaisuussuunnitelmia on kuljetettu prosessin rinnalla, jotta on voitu varmistaa nuorten osallistuminen ja tavoittaminen mahdollisimman monipuolisesti.

Jukka Viljanen ja Heta Heiskanen kertoivat, että AllYouth-hankkeessa on tehty yhdessä Eurooppa-linjan opiskelijoiden kanssa lainsäädännön vaikutustenarviointia. Kaksi opiskelijaryhmää on arvioinut nuorisolain toteutumista kuntatasolla.

Puheenjohtaja totesi, että seuraavassa DINO-kokouksessa jatketaan keskustelua viranomaisten tietoisuuden lisäämiseen liittyvistä toimenpiteistä. Kokouksessa kuullaan mm. Opinkirjo ry:n esittely nuorten osallisuuden laatukriteereistä sekä keskustellaan VM:n Avoimen hallinnon tietokorteista nuorten kuulemisen edistämiseksi.

1. **Muut asiat**

Niklas Wilhelmsson kertoi erityisesti nuorille suunnatuista oikeusministeriön vaalitiedotustoimenpiteistä. Kaikille ensi kertaa äänestäville nuorille lähetetään kirje, jossa nuorille kerrotaan äänestämisestä sekä kannustetaan heitä äänestämään. Kirje lähetetään yhteistyössä Allianssi ry:n kanssa. Tietoa vaaleista on saatavilla n. 20 eri kielellä sekä lisäksi viittomakielillä, pistekirjoituksella ja selkokielellä. Oikeusministeriö on myös tuottanut selkokielisiä videoita ja esitteitä, joissa kerrotaan äänestämisestä. Materiaaleja jaetaan mm. pääkirjastoissa ja vaalit.fi-sivustolla. Tarjolla on myös vaalitietopalvelua sekä puhelimitse että Whatsapp-sovelluksessa. Linkit selkovideoihin jaetaan DINO-ryhmälle, jota pyydetään jakamaan vaalitietoa omille verkostoilleen.

Liisa Männistö kertoi oikeusministeriön käynnistämästä pilotointihankkeesta, joka liittyy Euroopan neuvoston kehittämään työkaluun lasten ja alle 18-vuotiaiden nuorten osallistumisoikeuksien arvioimiseksi (CPAT). Lisätietoa hankkeesta löytyy [oikeusministeriön verkkosivuilta](https://oikeusministerio.fi/hanke?tunnus=OM001:00/2019).

1. **Koordinaatioryhmän seuraava kokous**

Seuraava kokous järjestetään joko 12. tai 13.6. [*Kokouksen jälkeen ajankohdaksi vahvistettiin 12.6. klo 9-11*]. Seuraavassa kokouksessa pääteemana ovat demokratia- ja ihmisoikeuskasvatukseen liittyvät hankkeet ja toimenpiteet.

1. **Kokouksen päättäminen**

Puheenjohtaja päätti kokouksen klo 11.00.

Jakelu Koordinaatioryhmän jäsenet ja varajäsenet sekä kutsutut asiantuntijat